**Štvrtý list Sielničanom** (Kvetná nedeľa)

V dnešnom liste vám chcem ponúknuť príbeh, ktorý som prvý krát čítal už asi pred 15 rokmi. Neviem, kto ho napísal. Tentokrát som ho našiel na internete. Je vymyslený. A predsa pravdivý. Možno nám v niečom pripomína súčasnú situáciu. No hlavne by nám mal pripomínať dnešné evanjelium – pašie. Je to príbeh o oveľa väčšom ohrození, než aké predstavuje koronavírus. Skúsme sa do neho vžiť!

*Deň sa skončil. Vraciaš sa autom domov. Zapneš si rádio. Počuješ krátku správu o malej dedinke v Indii, kde nejakí dedinčania umreli náhle a záhadne na nejakú chrípku, aká tu ešte nebola. Nie je to bežná chrípka, lebo zomreli traja alebo štyria. Je to veľmi neobvyklé a preto tam posielajú nejakých lekárov, aby to vyšetrili. Veľa o tom nerozmýšľaš, ale v nedeľu po návrate z kostola počuješ v rádiu ďalšiu správu. Len už nehovoria o troch dedinčanoch, ale už je to 30.000 dedinčanov niekde hlboko v horách Indie a večer to je už v TV. CNN ukáže krátku správu. Smerujú tam ľudia z Centra pre choroby v Atlante, pretože také rýchle šírenie choroby je dosiaľ nevídané. Pondelok ráno, keď vstaneš, je to hlavná správa. Nie je to však už len India, ale aj Pakistan, Afganistan, Irán a skôr ako si to uvedomíš, počuješ túto správu všade a už dostala aj meno ,,záhadná chrípka“. Prezident sa vyjadril, že on a všetci sa modlia a dúfajú, že sa to tam všetko znovu napraví. Ale každý je zvedavý, ako to zvládneme…?   
Odrazu francúzsky prezident urobí vyhlásenie, ktoré šokuje Európu. Uzatvára hranice! Nijaké lety z Indie, Pakistanu, alebo z iných krajín, kde sa to vyskytlo. A preto ten večer pred spaním pozeráš trochu CNN. Sánka ti klesne od údivu, keď prekladajú z francúzštiny plačúcu ženu: Jej muž zomiera v parížskej nemocnici na tú záhadnú chrípku. Teda! Prišlo to už do Európy. Vypukne panika. Veľká Británia zatvára hranice, ale už je neskoro. South Hampton, Liverpool, North Hampton a je utorok ráno, keď prezident Spojených Štátov vydá nasledovné vyhlásenie: „Vzhľadom na riziko národnej bezpečnosti, všetky lety z a do Európy a Ázie sú zrušené. Ak sú vaši drahí v zámorí je mi to ľúto. Nemôžu sa vrátiť, kým na to nenájdeme protilátku.“   
O štyri dni je náš národ pohrúžený do neuveriteľného strachu. Ľudia už predávajú malé masky na tvár hovoriac: „Čo keď to príde aj k nám?“ A kňazi v chrámoch hovoria: “Je to rana od Boha.“   
Je streda večer a ty si na modlitebnom stretnutí v kostole, keď niekto pribehne z parkoviska a volá: „zapnite rádio, zapnite rádio!“. A keď už kostol počúva malý prehrávač postavený pred mikrofónom, ozýva sa správa: „Dve ženy ležia v nemocnici v hlavnom meste a umierajú na tú záhadnú chrípku.“ V priebehu niekoľkých hodín sa zdá, že to zaplavuje krížom celú Zem. Ľudia pracujú bez oddychu v snahe nájsť protilátku. Nič ale nezaberá. Poľsko, Rakúsko, Čechy, Nemecko, Ukrajina. Je to akoby sa to rútilo cez hranice. A potom sa odrazu roznesie tá správa: „Rozlúštili kód!“ Existuje liečba; je možné vyrobiť protilátku.* ***Treba k tomu krv niekoho, kto nebol nakazený!*** *A tak sa celým stredozápadom nesie všetkými spôsobmi núdzová správa, v ktorej každého prosia, aby urobil jednoduchú vec: Aby každý zašiel do miestnej nemocnice.*

*Keď tam ty a tvoja rodina prichádzate v piatok neskoro večer, je tam už dlhý rad. Sestry a lekári vychádzajú, pichajú do prstov, odoberajú krv a nalepujú štítky. Tvoja žena a deti sú tiež tam, berú im krv a potom hovoria: „Počkajte na parkovisku a my vám dáme pokyn, že môžete ísť domov!“ Postávaš tam so svojimi blízkymi, vystrašený, čudujúc sa, čo sa to na svete deje a či je to už koniec sveta. Odrazu z nemocnice pribieha mladý muž a kričí! Kričí, nejaké meno a máva papierom. Čo? Volá to meno ešte raz! A tvoj syn ťa potiahne za rukáv a hovorí:****„Ocko, to som ja.“***  *Skôr, ako si to uvedomíš, schytia tvojho chlapca. „Počkajte chvíľu!“ „Prestaňte!“ A potom hovoria: „Je to v poriadku, jeho krv je čistá, jeho krv je stopercentná. Chceme sa presvedčiť, že nedostal tú chorobu. Myslíme si, že má tú správnu krvnú skupinu.“ O pár minút neskôr, vychádzajú lekári a sestry, plačú a objímajú sa, niektorí sa dokonca smejú. Je to prvýkrát, čo niekoho vidíš smiať sa za ten týždeň – a jeden starý lekár prichádza k tebe a hovorí: „Ďakujeme, pane. Váš syn ma bezchybnú krv. Je čistá, rýdza a my môžeme vyrobiť protilátku.“ Akonáhle sa tieto slová rozšíria dookola po preplnenom parkovisku, ľudia kričia, modlia sa, smejú a plačú. Potom ale ten sivovlasý lekár odtiahne teba a tvoju ženu bokom a hovorí: „Môžeme na chvíľočku? Nemysleli sme si, že darca bude taký malý a my potrebujeme…Potrebujeme podpísať prehlásenie o súhlase.“*

*A v tej chvíli starému lekárovi mizne úsmev a hovorí: „Nemysleli sme si, že by to mohlo byť malé dieťa. Neboli sme pripravení! „Potrebujeme ju všetku!“ ,,Ale, ale…“ nerozumieš. „Hovoríme o tomto celom svete. Prosím podpíšte. My -my ju potrebujeme všetku“. „Ale nemôžete mu dať transfúziu?“ „Ak by sme mali čistú krv, mohli by sme. Môžete podpísať? Chcete podpísať?“ V nemom tichu to urobíš. Potom oni povedia: „Chcete byť s ním ešte chvíľku, kým začneme?“*

*Dokážeš sa vrátiť? Dokážeš sa vrátiť do miestnosti, kde on sedí pri stole a pýta sa: „Ocko, čo sa deje?“ Dokážeš ho vziať za ruku a povedať: „Synček môj, ty vieš, že ťa mám rád a nikdy by som nedopustil, aby sa ti stalo niečo, ak by to nemuselo byť. Rozumieš?“ A keď sa ten starý lekár vráti a povie: „Je mi to ľúto, ale my, my musíme už začať. Ľudia na celom svete umierajú.“   
Dokážeš odísť? Dokážeš vyjsť von zatiaľ čo on hovorí:****„Otecko? Otecko? Prečo? Prečo si ma opustil?“***

*Na ďalší týždeň je slávnosť na počesť tvojho syna, no niekto pri tom spí a iní ani neprídu, lebo idú na nákupy a iní prídu s okázalým úsmevom a len predstierajú, že ich to zaujíma. Nevyskočíš vtedy a nepovieš: „Môj syn zomrel pre teba! Teba to vôbec nezaujíma? To je to, čo Boh chce povedať:* ***„Môj syn zomrel pre teba! Vieš, ako veľmi sa ma to dotýka?“***

*Otče, keby sme to videli Tvojimi očami, tak nám to zlomí srdce. Možno teraz začneme viac chápať Tvoju veľkú lásku k nám.*

*( neznámy autor )*

*Zdroj: www.modlitba.sk*

Prajem vám sústredené a milosťou naplnené prežívanie Veľkého týždňa a žehnám vás v mene Otca i Syna i Ducha Svätého. Amen.

*Marián Gregor, farár*